DUPĂ ELIBERAREA CHIŞINĂULUI 

Cuvântare rostită la Radio în ziua de 18 Iulie 194T. 


Capitala Basarabiei este în mâinile noastre şi peste pu¬ 
ţine zile, Moldova va fi iarăşi întreagă, aşa cum i-au croit 
hotarele înţelepciunea lui Alexandru cel Bun şi vitejia lui 
Ştefan cel Mare; aşa cum i-a tras din nou conturul, în 1918, 
voinţa norodului liber exprimată şi cum a continuat să fie 
până în preajma zilelor de umilinţă din Iunie 1940; în fine, 
aşa cum am visat-o fără încetare în tot răstimpul tragic 
cât a trebuit să strângem pumnii în încăperea îngustată a 
patriei ciuntite. 

Niciodată nu am putut să credem că drepturile noastre 
sacre, învestite cu sigiliul istoriei şi cu pecetea graiului 
românesc, ar putea fi anulate prin silnicia forţei, prezentată 
cu cinismul unor argumente de ocazie, pe care nu le putea 
invoca decât o brutalitate lipsită de pudoare. 

Ce om cu mintea nepervertită putea crede aberaţii ca 
acestea: că noi am răpit Basarabia ruşilor în 1918, că până 
atunci ea a fost bucăţică ruptă din trupul împărăţiei mos¬ 
covite, că pământul acesta făcea parte nedespărţită din 
patrimoniul moral al rusimei? — căci ai fi zis după văpaia 
prefăcută a vorbelor, că înseşi mormintele Ţarilor s'ar găsi 
aici în Basarabia, ori că cel puţin Tolstoi sau Dostoiewschi 
şi-ar avea obârşia între Nistru şi Prut! 

Rar o interpretare mai ridicolă a faptelor istorice, înto¬ 
vărăşind cu pretenţia de justificare, un act mai samavolnic 
şi mai odios! 

Şi totuşi cine a trebuit să sublinieze fără zăbavă şi contra 
intereselor proprii, caracterul românesc al provinciei răpite, 
a fost puterea spoliatoare însăşi, constituind din Basarabia 
— dimpreună cu alte pământuri de peste Nistru, pe care 
noi din moderaţie nu le revendicasem — aşa numita Repu¬ 
blică Moldovenească . 

Prin ce alta s’ar fi putut sublinia mai desluşit carac¬ 
terul nerusesc al Basarabiei, decât prin această etichetă în 
care s'a încorporat cuvântul « Moldova », numele unuia din 
principatele care au reprezentat dela descălecare crucea cre¬ 
ştină şi destinul latinilor din răsărit, numele uneia din cele 
două ţări, care reunindu-se împreună, au constituit prin 
chiar aceasta Statul românesc, curând după aceea împodobit 
cu coroana regală, după erorile lupte dela Griviţa şi Plevna? 

Această recunoaştere, indirectă, dar precisă, face mai mult 
decât un protest din partea noastră, protest care s’a produs 
şi la răpirea din 1812, şi la aceea din 1878, — mai anemic 
la aceea din 1940, când — deşi ţara era acum mai arătoasă — 
laşitatea unui regim decăzut îşi atinsese culmea mizeriei sale. 

Dar vremurile cumplite ale anului trecut au fost şterse 
astăzi de lumina biruinţelor mântuitoare, plătite cu sângele 
ostaşilor noştri, cari s'a înfrăţit cu sacrificiile neprecupeţite 
ale minunatelor legiuni de oţel, pe care marele Reich le-a 
trimis pe aceste meleaguri şi aşezat — ca un suprem omagiu — 
sub comanda Conducătorului Statului român. 

N a existat pentru noi vreodată un război mai popular 
decât cel de astăzi. Aveam de spart ziduri înfipte în mijlocul 
moşiei noastre strămoşeşti, prea înalte ca să întindem mâinile 
peste ele, dar nu deajuns de groase ca să nu auzim plânsul 
celor despărţiţi de noi. Războiul de astăzi a fost pentru 
noi o datorie şi, dacă s'a făcut cândva o afirmaţie grotească, 
a fost aceea pe care au difuzat-o unele posturi de radio, 
otrăvite de ciudă, când au zis că în războiul acesta noi am 
fost târîţi de voinţa Reichului. 

Dacă cumva în chestiunea aceasta sufletul nostru a avut 
P un punct de vedere propriu, diferit de acela al marelui nostru 

aliat, acesta na fost dorinţa de a sta acasă, ci nerăbdarea 
de-a pleca mai repede. Iată o împrejurare când nu trebuia 
să ne împingă nimeni, fiindcă zborul speranţelor noastre 
pornea înaintea tuturor. 

Ca viforul s'au repezit flăcăii noştri în această luptă 
reparatoare, în care se refăceau deopotrivă graniţe fireşti 
ale ţării, precum şi mândria naţională atât de greu încercată, 
pe calvarul anului precedent. 

S'au luptat ca leii şi nu s'au ferit de moarte, împăcaţi 
să închidă ochii după ce au privit zorile reînvierii, ivite 
deodată cu cea dintâi păşire pe pământul drepturilor noastre 
încălcate. Adeseori au avut să înfrunte gloate mai numeroase, 
fanatizate de demonica lor orbire, şi totuşi a noastră a fost 
biruinţa. Cu-ai noştri luptau şi umbrele strămoşilor, înte- 
ţindu-i cu puterile lor nevăzute şi amintindu-le poruncitor 
de cele două testamente istorice: integritatea moşiei şi apă¬ 
rarea creştinătăţii. 

Justiţia imanentă şi-a reluat avântul ei răzbunător. Eu 
sunt încredinţat că totdeauna dânsa îşi are ultimul cuvânt, 
măturând urmele păcatului, vremelnic răsfăţat de biruinţe. 
Dar uneori parcă lăsa prea mult răgaz bestialităţii victo¬ 
rioase pentru a se bucura de roadele rapacităţii şi ale nelegiui¬ 
rilor sale. De data asta, cel puţin faţă de noi şi de suferinţele 
noastre, şi-a trimis mai repede suliţele ei de foc şi de lumină, 
ceea ce poate însemna că Dumnezeu a început să ia în mai 
de aproape socotinţă treburile pământului, unde o vreme 
Satana şi-a plimbat batjocura în libertate. 

Dar puterea dumnezeiască nu ajută decât pe oamenii 
cari se silesc şi dânşii, cari nu aşteaptă dreptatea cu braţele 
încrucişate şi cari nu cer dela alţii decât după ce au scos 
din ei înşişi tot ce puteau să dăruiască,—inclusiv propria 
viaţă. 

La această răspântie a veacurilor, când se deschid po¬ 
poarelor făgaşuri noi de desvoltare, naţia noastră şi-a făcut 
frumos datoria. Ostaşii noştri au reînviat faima străbună, 
întotdeauna în serviciul cauzelor drepte, iar providenţialul ^ 

lor Conducător îşi ia locul cu cinste în galeria autentică a 
marilor noştri căpitani. 

Istoria va trage chenar de aur în jurul evenimentelor 
pe care le trăim acuma şi dela a căror înfăptuire n’a lipsit 
vrednicia noastră. 

Să fim bucuroşi că pe domnia cea nouă a Regelui Mihai 
se bolteşte cupola unei dimineţe radioase şi dea Domnul 
ca cel mai necontroversat proverb să rămâie de astăzi înainte: 
Ziua bună se cunoaşte de dimineaţă. 

